Löfven: 'Strategien er rigtig'

Sverige har valgt en anden strategi end Danmark og mange andre lande. Skoler og daginstitutioner er forblevet åbne, ligesom restauranter og barer også er.

Da Dagens Nyheters journalist spørger den svenske statsminister, hvad han mener om, at så mange andre lande har valgt en anden corona-strategi, svarer Stefan Löfven:

- Jeg synes ikke, du skal dramatisere det for meget. Alle lande forsøger at finde ud af, hvordan man implementerer social afstand i praksis, og hvordan man styrker sundhedsvæsenet. Og så finder vi lidt forskellige måder at gøre det på.

Derfor tvivler statsministeren heller ikke på, at strategien er den rette.

- Strategien for at mindske spredningen af infektion er rigtig. Jeg lytter til dem, der har den største viden om epidemier, svarer Stefan Löfven.

Sveriges statsepidemiolog, Anders Tegnell, sagde dog i aftes til SVT, at kampen mod coronavirusset i Sverige kunne godt have startet tidligere.

Han forklarer den sene respons med, at mange ikke forstod alvoren i, hvad der skete i Kina.

- Det var nok mange af os, der først så på Kina og tænkte: 'Det bliver måske ikke til så meget mere end det', siger han.